
E L Ő T E R J E S Z T É S

Sülysáp Város Önkormányzata Képviselő-testületének

2017. június 22-én tartandó munkaterv szerinti ülésére

4. napirendhez

Tárgy:
Polgármester éves munkájáról szóló beszámoló
Tisztelt Képviselő-testület!
Önkormányzatunk munkaterve szerint (évek óta) júniusban számol be a polgármester az előző időszakban végzett munkájáról. A képviselő-testület ugyanakkor nem csak ezekből a beszámolókból, hanem hónapról-hónapra, az ülések napirendjébe illesztett „Tájékoztató az elmúlt ülés óta történt fontosabb eseményekről” címet viselő, önálló napirend keretében tájékoztatást kap minden fontos eseményről. Éppen ezért az éves beszámoló nem sorolja fel újra a mindennapi eseményeket, hanem egy általános képet kíván nyújtani az elmúlt évről. 
I.) Képviselő-testületi és bizottsági munka
Sülysáp Város Önkormányzatának Képviselő-testülete az előző beszámoló óta - a 2016. június 23-án megtartott ülést követően, a mai napot is beleértve - összesen 12 alkalommal került összehívásra. A képviselő-testület ülésein mindig részt vettem. Az ülések vezetését mindig magam végeztem.
A képviselői- és bizottsági munka hatékonyságát jelentősen növeli, hogy az előterjesztések nem papír alapon, hanem elektronikusan kerülnek kiküldésre. A képviselők így saját, hordozható számítógépükön gyorsabban tudnak az anyagokban keresni, illetve a táblázatok használata során szinte kizárt a manuális összeadásokból, kivonásokból adódó hiba. 
Véleményem szerint az előterjesztések színvonala évről-évre javul. Az előterjesztés nem csak egy bejövő iratból áll, mint ahogy az 12-14 évvel ezelőtt gyakorlat volt, hanem a bejövő irattal kapcsolatos jogi háttér is ismertetésre kerül és határozati javaslat is készül. Természetesen ugyanez igaz a különböző belső beszámolókra is: az elkészült anyagok részletesek, igényesek. Az előterjesztések színvonalának köszönhetően (is) a döntéshozatal gördülékenyebbé vált, mivel a döntéshozók minden olyan ismerettel rendelkezhetnek, ami az adott ügy eldöntéséhez szükséges.
Jelen önkormányzati ciklusban két bizottság látja el az előkészítő munkát a képviselő-testület mellett. Egy-egy bizottság több szakterülettel is foglalkozik. A Bizottságok munkáját és döntéseit igyekszem rendszeresen figyelemmel kísérni, ha tehetem az üléseken részt veszek. A bizottságok – kevés kivételtől eltekintve - lényegében ugyanazokat az előterjesztéseket tárgyalják, amit később a képviselő-testület is tárgyal. A szakmai viták elsősorban tehát a bizottságokban vetődnek fel, helyesen. Az elmúlt évi beszámolómban megjegyeztem, hogy „a bizottságok, leterheltségüktől függően talán kezdeményezhetnék egy-egy probléma, vagy működési terület helyszíni megismerését is annak érdekében, hogy ne csak a „papírokból” szülessenek meg a döntések”. Most ilyen megjegyzést nem kell tennem, hiszen az elmúlt évben több bejárás is szerveződött különböző helyszíneken, ahol a bizottságok tagjai testközelből ismerhették meg egy-egy terület mindennapi életét, munkakörülményeit.
II.) Polgármesteri fogadóóra

A lakossági igényeknek megfelelően minden héten lehetőség van a személyes találkozásra: továbbra is minden hétfőn 15:00 és 17:00 között várom a fogadóórára jelentkezőket.

A fogadóórák látogatottsága változó, de egyértelműen elmondható, hogy időről-időre vannak olyan ügyek, amelyekben a polgárok a polgármesterhez kívánnak fordulni. 
Természetesen a heti rendszerességgel tartott fogadóóra ellenére is adódnak halasztást nem tűrő ügyek. Ezekben az esetekben a fogadóóra időkeretétől eltérő időpontban is lehetőség van a személyes találkozásra.
A fogadóóra tekintetében és az egyéb megkeresések esetében is igaz, hogy szükség van előzetes telefonos bejelentkezésre. Ennek oka, hogy igen jelentős a településen kívül végzett feladatok száma és időigénye. Bár a legtöbb sülysápi polgár számára úgy tűnhet, hogy a csatornázás már lezajlott, sajnos nekem még mindig jelentős időmet veszi igénybe a Tápiómenti Területfejlesztési Társulásban és a Tápiómenti Települések Csatornamű Vízgazdálkodási Társulatában betöltött funkcióim. Ezek miatt a településen kívüli (nagykátai) tartózkodásom szinte mindennapossá vált és ezen kívül is számos feladatom van további Társulásokban, civil szervezetekben. Mindezek miatt szükséges az, hogy a fogadóórának legyen egy fix időpontja, amikor lehetőség szerint a fogadóóra időkeretében mindig igyekszem helyben tartózkodni és biztosítom a lakosság számára a személyes találkozás lehetőségét.
III.) Részvétel Sülysáp Város Önkormányzat képviseletében az alábbi eseményeken (a teljesség igénye nélkül):
A polgármester a Hivatali feladatokon túl, számos alkalommal kell, hogy képviselje a Várost, fogadja az ide érkezőket, vagy egy-egy eseményen személyes részvételével, aktív közreműködésével példát mutasson. Ide sorolható az állampolgári eskütételek lebonyolítása, ami mindig lélekemelő és megerősítő feladat. A nemzeti-, állami- és helyi ünnepeken való részvétel egy polgármester számára kötelező feladat. Ezen alkalmak során az ünnepi beszéd megtartása is jelentős számban az én feladatom.  

A civil szervezetek által szervezett saját rendezvényeikre is rendszerint meghívást kapok. Ezeknek a meghívásoknak is igyekszem eleget tenni, bár időnként a különböző programok egyidejűsége, vagy családi okok miatt ez nem sikerül. 

Az intézményeinkben szervezett évnyitókon, évzárókon, ballagási rendezvényeken. Ezek az alkalmak kiválóan alkalmasak arra, hogy betekintést nyerjek az intézményben folyó munkába, de természetesen ezek mellett is szükség van a „hétköznapi” látogatásokra is. Az idei tanév végén 7 óvodai és a két iskolai évzáróra/ballagásra kaptam meghívást. Az óvodák sokszor egy időben tartották évzáróikat, így nem tudtam mindenhol ott lenni, volt ahol csak a főpróbát láttam.
Természetesen a Város által szervezett eseményeken, rendezvényeken szintén ott vagyok, aktívan bekapcsolódom a programok előkészítésébe, és ha kell, akkor a rendezvények utáni rendrakásba, takarításba is.

Mindezek mellett, természetesen ott vagyok az Önkormányzatunk részéről érintett társulások és bizottságaik ülésein, valamint az Önkormányzat tulajdonában lévő gazdasági társaságok taggyűlési alkalmain és képviselem városunk érdekeit.
Talán nem lenne „kötelező” feladatom a TTA által szervezett futónapokon való részvétel, de úgy érzem, hogy polgármesterként – ha tudok –ebben is példát kell mutatnom és részt kell vennem, le kell futnom a korosztályos távok egyikét. Ennek megfelelően ott voltam és rajthoz álltam a 2016 decemberében megrendezett Mikulás futáson, a 2017 májusában megrendezett sülysápi futónapon, de a 2017 júniusában sorra kerülő Tápiómenti Maratonon is rajthoz álltam egy remek csapattal egy 4-s települési váltóban. 

IV.) Lakossági fórumok és tájékoztatók:

2017 májusában Önkormányzatunk közmeghallgatást tartott. A részvétel hasonló volt a korábbi években megszokotthoz. A jogszabály évente egy alkalommal írja elő közmeghallgatás tartását. Meggyőződésem szerint az internet-, a helyi televízió-, a közösségi oldalak által nyújtott széleskörű információhoz jutási lehetőségek miatt a közmeghallgatás intézménye „kiüresedett”. Kevesen vesznek részt ezeken az alkalmakon, jórészt ugyanazokkal az emberekkel találkozunk itt, mint akikkel egy évvel korábban találkoztunk.
A lakosságot az érdeklődésre számot tartó témákkal kapcsolatban folyamatosan tájékoztatjuk a Város honlapján (www.sulysap.hu), valamint saját (polgármesteri) Facebook oldalamon is. Mindezek mellett létrehoztam a Sülysáp Város nevű Facebook oldalt, ugyanis azt tapasztalom, hogy a nyomtatott újság mellett a legnagyobb arányú lakossági „elérést” a Facebookon lehet realizálni.

Az internet világa mellett természetesen rendszeres tájékoztatást adok a Sülysápi Hírforrás című kiadványunkban is, valamint megjelenünk alkalmanként „Pest Megye Lapja”-ban is.

A sülysápiak tájékoztatásának további módja a televízióban való tájékoztatás. Ennek érdekében szerződést kötött Önkormányzatunk a Williams TV-vel, így a csatorna által készített TÁPIÓ+ magazinban rendszeres a megjelenésünk. 
V.) Beruházások felügyelete
Természetesen a legnagyobb lakossági érdeklődésre számot tartó témák a beruházásokhoz köthetők. Mindenkit érdekel, hogy épülnek-e utak, járdák, vagy, hogy lesz-e sportcsarnokunk, illetve, hogy mikor készül el végre mindenhol a csatorna-rákötés.

Éppen ezért a feladataim közé tartozik magától értetődően a folyamatban lévő beruházások ellenőrzése, felügyelete.

Az elmúlt évben ezek az alábbiak voltak, illetve részben még folyamatban vannak:
· 2015. júniusában kezdődtek meg az „élőre kötések”, azaz a lakások csatornahálózatra csatlakoztatása. Eze a munka még folyamatban van, jelenleg a lakások kb 80%-a van rákötve a hálózatra. A Társulat által biztosított ingyenes rákötés lehetősége a végéhez közeledik, idén befejeződik.

· A csatornázást követő úthelyreállításokat a kivitelező a kivitelezési munkák végén elvégezte, éppen a napokban történik a garanciális hibák kijavítása. Az erősen leromlott úthálózatunk teljes felújítása sürgető feladat. 
· Czerván államtitkár Úr bevonásával a piac melletti „tükrös” kereszteződés körforgalommá alakítását céloztuk meg. Ezt a feladatot a Magyar Közút NZrt. koordinálásában készítjük elő. A lehatárolási terveket Önkormányzatunk jóváhagyta, a tervek építési engedéllyel rendelkeznek. Amint rendelkezésre áll az építéshez szükséges forrás, megkezdődhet a kivitelezés.
· 2016. tavaszán elkészítettük a Sportcsarnok terveit és a Sülysápi Sport Egyesülettel közösen pályázatot nyújtottunk be a Magyar Kézilabda Szövetséghez. 2017 márciusában született meg a Magyar Kézilabda Szövetség támogató határozata. A határozattal nem pénzt, hanem egy bizonyos összegű Társasági adó felhasználásának a lehetőségét kaptuk meg. Ez azt jelenti, hogy meg kell találnunk azt, vagy azokat a cégeket, akik a társasági adójuk jogszabályok által sportcélra biztosítható részét rendelkezésünkre bocsájtják. Jelenleg a cégek felkutatása és a közbeszerzés előkészítése zajlik.
· A közfoglalkoztatási programban idén is folytatódik a járdaépítés és az árkok tisztítása, burkolása, valamint az illegális hulladéklerakók felszámolása.
· A 2016-ban elnyert rendelő- és konyha felújítás közbeszerzése már folyamatban van, hamarosan megkezdődhetnek a kivitelezési munkálatok.

· A KEHOP-ban, energiahatékonysági beruházások megvalósítására elnyert 200 millió Ft felhasználása is megkezdődött. A homlokzati szigetelési munkálatokkal először a Szent István Általános Iskolában kezdődtek el a munkálatok, de néhány napon belül a Malom utcai iskolaépületen is elkezdik felrögzíteni a szigetelést. A nyílászárók cseréje július elején-közepén fog történni.

· 2016 decemberében, kormányhatározat útján nyertünk el 75 millió Ft-ot a belterületi útjaink felújítására. 2017 januárjában szintén belterületi utak felújítására nyújtottunk be pályázatot. A pályázat elbírálása még folyamatban van. Az elnyert támogatás felhasználásával megvárjuk a pályázati döntést és egyben pályáztatjuk majd meg a két projektben szereplő úthálózat építését/felújítását.
Kérem a tisztelt Képviselő-testületet a beszámoló szíves megtárgyalására és az alábbi határozati javaslat elfogadására!

…/2017. (VI. 22.) ÖKT határozati javaslat

Sülysáp Város Önkormányzatának Képviselő-testülete Horinka László polgármester elmúlt évi munkájáról szóló beszámolóját elfogadja.

Határidő: azonnal 

Felelős: polgármester

Sülysáp, 2017. június 15.

Horinka László s.k.

polgármester
